**Trikhoneion** (m.kreik. Τριχόνειον, myös Τριχώνιον, *Trikhōnion*; lat. *Trichonium*) oli antiikin aikainen kaupunki ja kaupunkivaltio (*polis*) Aitoliassa Kreikassa. Se sijaitsi nykyisen Agrínion kunnan Gavaloún kylän paikalla.

Maantiede
---------

Trikhoneionin kaupunki sijaitsi siitä nimensä saaneen Trikhonis (nyk. Trichonída) -järven eteläpuolelle nykyisen Gavaloún kylän paikalla. Kaupungin akropolis eli yläkaupunkikukkula, joka sijaitsee heti kylän eteläpuolella, tunnetaan nykyisin nimellä Palaiókastro. Strabon tosin sanoo kaupungin sijainneen hedelmällisellä tasangolla, millä perusteella se on aiemmin sijoitettu joskus järven pohjoispuolelle. Kaupungista itäkoilliseen noin 25 kilometrin päässä sijaitsi Thermos eli Thermon, ja lounaaseen Pleuron.

Gavaloústa löydetty lampunjalka, 200-luvun eaa. loppu.

Historia
--------

Trikhoneionin kaupunki on ollut olemassa ainakin arkaaiselta roomalaiselle kaudelle. Se oli yksi Aitolian merkittävimpiä kaupunkeja, ja useita sen kansalaisia mainitaan antiikin historiassa. Sen omista vaiheista tiedetään kuitenkin vain vähän. 300-luvulta eaa. lähtien Trikhoneion oli osa Aitolian liittoa.

Kaupungin kansalaisista esiintyy antiikin lähteissä etnonyymejä *Trikhonieus* (Τριχονιεύς), *Trikhōnieus* (Τριχωνιεύς), *Trikhoneieus* (Τριχονειεύς), *Trikhoneus* (Τριχονεύς), *Trikhōneus* (Τριχωνεύς), *Trikhonios* (Τριχόνιος) ja *Trikōnieus* (Τρικωνιεύς).

Rakennukset ja löydökset
------------------------

Trikhoneionin paikalta on löydetty suuren, muureilla ympäröidyn kaupungin jäänteitä, jotka ajoittuvat pääosin klassiselle ja hellenistiselle kaudelle. Löytöihin lukeutuu myös hautoja protogeometriselta kaudelta hellenistiselle kaudelle.

Huomattavin rakennuslöytö ovat Asklepieionin eli lääkinnän jumala Asklepiokselle omistetun pyhäkön tai sen osan rauniot. Ne sijaitsevat Gavaloún kylässä Trikhoneionin yläkaupunkikukkulan juurella, ja ne ovat olleet kaupunginmuurien ulkopuolella. Löydetty rakennus on suorakulmainen ja sen koko on noin 9,5 × 7,5 metriä. Se koostuu kahdesta huoneesta, joista toisessa on ollut matalia penkkejä ja toisessa alttari. Raunioista on löydetty lukuisia votiivilahjoja ja eri ihmisruumiin osia esittäneitä keraamisia esineitä. On mahdollista, että kyseessä oli *enkoimeterion*, jossa potilaat nukkuivat yönsä, mikä oli osa hoitoa. Rakennus löydettiin vuonna 1992.

Lähteet
-------

1. 1 2 3 4 5 6  Hansen, Mogens Herman & Nielsen, Thomas Heine: "156. Trichonion", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1. (englanniksi)
2. 1 2 3 4 5 6  Smith, William: "Trichonium", *Dictionary of Greek and Roman Geography*. Boston: Little, Brown and Company, 1854. Teoksen verkkoversio. (englanniksi)
3. ↑  Trichonion *Pleiades*. Viitattu 4.10.2023. (englanniksi)
4. 1 2 3 4 5 6  Trichoneion (Aitolia) 17 Gavalou - Τριχώνιον *ToposText*. Viitattu 4.10.2023. (englanniksi)
5. 1 2 3  "55 B3 Trichonion", *Barrington Atlas of the Greek and Roman World*. Princeton University Press, 2000. ISBN 978-0691031699. (englanniksi)
6. ↑  Strabon: *Geografika* X s. 450; Polybios: *Historiai* 5.7.
7. ↑  Polybios: *Historiai* 4.3, 5.13, 17.10; Pausanias: *Kreikan kuvaus* 2.37.3.
8. ↑  Ασκληπιείο Αρχαίο Τριχόνειο (Γαβαλού) Δυτική Ελλάδα. Viitattu 4.10.2023. (kreikaksi)
9. ↑  Asklepieionin arkeologisen kohteen sijainti: 38°31′42.8″N, 21°31′43.1″E.